b'\n_START_ARTICLE_\nKaristo (Lahti)\n_START_PARAGRAPH_\nKaristo on p\xc3\xa4\xc3\xa4osin omakotitaloista koostuva asuinalue ja sen l\xc3\xa4helle sijoittuvien kaupallisten palvelujen keskittym\xc3\xa4 Lahden Kolavan ja J\xc3\xa4rvenp\xc3\xa4\xc3\xa4n kaupunginosissa Kymij\xc3\xa4rven l\xc3\xa4nsirannan tuntumassa.\n_START_SECTION_\nAsuinalueen tavoitteita\n_START_PARAGRAPH_\nKariston tarkoituksena on mahdollistaa Lahdelle kyky tarjota runsaasti pientalotontteja. Aikaisempina vuosikymmenin\xc3\xa4 Joutj\xc3\xa4rvelt\xc3\xa4 it\xc3\xa4\xc3\xa4n Nastolan Vill\xc3\xa4hteelle p\xc3\xa4in ei kaavoitettu, vaan huomattava osa pientalotonttien kysyjist\xc3\xa4 siirtyi Hollolaan, jonka kasvu on ollut voimakasta Kukkilan ja Kalliolan alueilla._NEWLINE_Kariston suurimmaksi mahdolliseksi asukasluvuksi on arvioitu 1\xc2\xa0000 asukasta, mik\xc3\xa4 on saman verran kuin Hollolan kuntakeskus Salpakankaalla. N\xc3\xa4in on ajateltu muodostuvan 1\xc2\xa0500 ty\xc3\xb6paikkaa Karistoon. Lahden kaupungin v\xc3\xa4kiluvun kasvu on kuitenkin eritt\xc3\xa4in hidasta.\n_START_SECTION_\nKariston alueen palveluja\n_START_PARAGRAPH_\nKaristossa sijaitsee muun muassa syksyll\xc3\xa4 2010 avannut Kariston palvelukeskus, jossa toimivat Kariston p\xc3\xa4iv\xc3\xa4koti ja Kariston koulu. Lis\xc3\xa4ksi alueella on yksityinen p\xc3\xa4iv\xc3\xa4koti (Touhula Karisto). My\xc3\xb6s seurakunta on j\xc3\xa4rjest\xc3\xa4nyt kerhotoimintaa alueella. _NEWLINE_Ennen Kariston palvelukeskusta l\xc3\xa4hin alakoulu oli 1973 avattu Joutj\xc3\xa4rven koulu, joka palveli Tonttilaa ja Kokkokalliota. _NEWLINE_J\xc3\xa4rvenp\xc3\xa4\xc3\xa4n kaupunginosan luoteisosassa sijaitsee kauppakeskus Karisma, jonka ytimen\xc3\xa4 on K-Citymarket Karisto.'